SL Uradni list Evropske unije L 67/14

UREDBA KOMISIJE (ES) št. 192/2009

z dne 11. marca 2009

o izvedbi Uredbe (ES) št. 177/2008 Evropskega parlamenta in Sveta o vzpostavitvi skupnega okvira za poslovne registre v statistične namene glede izmenjave zaupnih podatkov med Komisijo (Eurostat) in državami članicami

(Besedilo velja za EGP)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe (ES) št. 177/2008 Evropskega parlamenta in Sveta z dne 20. februarja 2008 o vzpostavitvi skupnega okvira za poslovne registre v statistične namene in o razveljavitvi Uredbe Sveta (EGS) št. 2186/93 (1) ter zlasti člena 11(3) Uredbe,

ob upoštevanju naslednjega:

(1) Uredba (ES) št. 177/2008 vzpostavlja nov skupni okvir za poslovne registre izključno za statistične namene za vzdrževanje razvoja poslovnih registrov v usklajenem okviru.

(2) Po členu 11 Uredbe (ES) št. 177/2008 je treba določiti obliko, ukrepe za varnost in zaupnost ter postopek posredovanja podatkov o posameznih enotah Komisiji (Eurostatu) in postopek posredovanja podatkov o večnacionalnih skupinah podjetij ustreznim nacionalnim organom.

(3) Ukrepi, predvideni s to uredbo, so v skladu z mnenjem Odbora za statistični program, ustanovljenega s Sklepom Sveta 89/382/EGS, Euratom (2) –

SPREJELA NASLEDNJO UREDBO:

Člen 1

Oblika

Komisija (Eurostat) in ustrezni nacionalni organi posredujejo podatke iz člena 11 Uredbe (ES) št. 177/2008 v obliki, določeni v delu A Priloge k tej uredbi.

Komisija (Eurostat) in ustrezni nacionalni organi zagotovijo za vsako pošiljko podatkov potrebne informacije o metapodatkih v elektronski obliki v skladu s standardi evropskega statističnega sistema in v strukturi iz najnovejše različice Eurostatovega priročnika o priporočilih za poslovne registre, ki je na voljo pri Komisiji (Eurostatu).

Člen 2

Ukrepi za zaupnost

1. Podatki, ki so jih Komisiji (Eurostatu) posredovali ustrezni nacionalni organi ali jih je Komisija (Eurostat) prejela iz drugih virov, se shranijo v registru Skupnosti za večnacionalne skupine podjetij in njihove sestavne enote (v nadaljnjem besedilu: register EuroGroups).

2. Pri posredovanju podatkov Komisiji (Eurostatu) v skladu s členom 11(1) Uredbe (ES) št. 177/2008 ustrezni nacionalni organi označijo podatke, ki so zaupni v skladu z nacionalno zakonodajo.

3. Za zagotovitev dosledne evidence podatkov Komisija (Eurostat) posreduje izključno za statistične namene ustreznim nacionalnim organom držav članic, ki niso država poročevalka, značilnosti iz dela B Priloge, ki se nanašajo na večnacionalne skupine podjetij in njihove sestavne enote, vključno z oznakami zaupnosti, če je vsaj ena enota te skupine na ozemlju navedene države članice.

Člen 3

Ukrepi za varnost

Komisija (Eurostat) in ustrezni nacionalni organi shranijo podatke, ki so jih nacionalni organi označili za zaupne po členu 2(2), na varovanem območju z omejenim in nadzorovanim dostopom. Ustrezni nacionalni organi na zahtevo obvestijo Komisijo (Eurostat) o varnostnih ukrepih, ki se uporabljajo v zadevni državi članici. Komisija (Eurostat) posreduje te podatke drugim državam članicam. Komisija (Eurostat) podobno obvesti nacionalne organe o svojih varnostnih ukrepih.

Prenos podatkov poteka šifrirano po varni poti, ki jo uporablja Komisija (Eurostat) za izmenjavo zaupnih podatkov.

Člen 4

Postopek prenosa

1. Podatki in metapodatki, preneseni v skladu s to uredbo, se elektronsko izmenjajo med ustreznimi nacionalnimi organi in Komisijo (Eurostatom). Oblika prenosa podatkov je v skladu z ustreznimi standardi izmenjave podatkov, ki jih je določila Komisija (Eurostat). Podatki se prenesejo elektronsko in naložijo pri Komisiji (Eurostatu) po njeni enotni vnosni točki za podatke.

2. Države članice izvajajo standarde in smernice za izmenjavo, ki jih je zagotovila Komisija (Eurostat) v skladu s to uredbo.

Člen 5

Začetek veljavnosti

Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 11. marca 2009 Za Komisijo Joaquín ALMUNIA Član Komisije

(1) UL L 61, 5.3.2008, str. 6.

(2) UL L 181, 28.6.1989, str. 47.